Obec Liptovský Peter v zmysle ustanovení zákona SNR č. 369/1990 Zb. o obecnom zriadení v znení neskorších predpisov, § 22, ods. 1, písm. a) zákona NR SR č. 250/2007 Z.z. o ochrane spotrebiteľa a o zmene zákona SNR č. 372/1990 Zb. o priestupkoch v znení neskorších predpisov a zákona NR SR č. 178/1998 Z.z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní(živnostenský zákon) v znení neskorších predpisov vydáva toto

**Všeobecne záväzné nariadenie**

**č. 4/2012**

**(ďalej len „trhový poriadok“)**

**Čl. I**

**Úvodné ustanovenia**

Tento trhový poriadok upravuje podmienky predaja výrobkov a poskytovania služieb na trhových miestach v katastrálnom území obce Liptovský Peter.

**Čl. II**

**Všeobecné ustanovenia**

1) Tento trhový poriadok ustanovuje práva a povinnosti správcu trhového miesta, obmedzenie predaja výrobkov, druhy poskytovaných služieb a osoby, ktoré sú oprávnené predávať výrobky a poskytovať služby na trhovom mieste.

2) Trhový poriadok upravuje povinnosti predávajúcich na trhovom mieste.

**Čl. III**

**Základné pojmy**

1. trhovým miestom je verejné priestranstvo pred budovou obecného úradu
2. predaj je určený v pracovné dni od 9.00 hod. – 15.00 hod.
3. správu trhového miesta vykonáva Obec Liptovský Peter
4. na verejnom priestranstve môžu predávať osoby oprávnené na predaj (ďalej len predávajúci) na základe súhlasu obce Liptovský Peter po splnení podmienok stanovených v tomto VZN, čl. VII. a zaplatení dane za užívanie verejného priestranstva
5. doklad o zaplatení je predávajúci povinný uschovať po celý čas predaja a na požiadanie predložiť kontrolným orgánom

**Čl. IV**

**Povolené druhy predávaných výrobkov a poskytovaných služieb**

1) Na trhovom mieste sa môže predávať tento tovar:

1. čerstvé ovocie a zelenina pri splnení hygienických požiadaviek a požiadaviek v zmysle zákona NR SR č. 152/1995 Z.z o potravinách
2. kvety, priesady kvetov a zeleniny
3. sadenice kríkov, stromčekov
4. drobné ľudovo – umelecké predmety a drobné remeselné výrobky
5. textilné výrobky, odevy, obuv, drogéria
6. vence, kytice, umelé kvety, vianočné ozdoby
7. balené potravinárske výrobky

2) Na trhovom mieste sa môžu poskytovať nasledovné služby:

1. brúsenie nožov, nožníc a nástrojov
2. oprava dáždnikov

**Čl. V**

**Zákaz predaja výrobkov**

Na trhovom mieste je zakázané predávať všetky ostatné výrobky okrem výrobkov vymenovaných v čl. IV.

**Čl. VI.**

**Práva o povinnosti správcu trhového miesta**

1) Správca trhového miesta je povinný:

a./ počas predaja na trhovom mieste zabezpečiť pitnú vodu v priestoroch obecného úradu

b./počas predaja na trhovom mieste zabezpečiť prístup k sociálnym zariadeniam na obecnom úrade

c./spolupracovať s kontrolnými orgánmi pri výkone ich kontrolnej činnosti

d./ prideľovať predávajúcim predajné miesto

2) Správca trhového miesta kontroluje u predávajúceho:

a./ oprávnenie na podnikanie v danej oblasti a povolenie na predaj výrobkov a poskytovanie služieb na trhovom mieste

b./ doklad o nadobudnutí tovaru

c./ zdravotný preukaz a posudok príslušného orgánu na ochranu zdravia, ak to vyžaduje charakter predávaného tovaru

e./ používanie elektronickej registračnej pokladnice podľa osobitných predpisov

f./ udržiavanie poriadku, hygieny a čistoty počas predaja výrobkov a poskytovania služieb a po ich skončení

3) Oprávnenie na podnikanie a doklad o nadobudnutí tovaru sa nevyžadujú, ak ide o predaj výrobkov z vlastnej pestovateľskej činnosti fyzickými osobami. V takomto prípade je fyzická osoba povinná predložiť potvrdenie o vlastníctve poľnohospodárskej pôdy vydané obecným úradom v mieste jej trvalého bydliska.

**Čl. VII.**

**Povinnosti predávajúceho na trhovom mieste**

1) Predávajúci je na trhovom mieste povinný:

a./označiť prenosné predajné zariadenie menom, priezviskom, miestom trvalého pobytu, u právnických osôb obchodným menom a sídlom

b./tovar označiť v štátnom jazyku v zmysle zákona č. 152/1995 Z.z. o potravinách

c./používať elektronickú registračnú pokladnicu podľa osobitných predpisov

d./udržiavať miesto predaja výrobkov a poskytovania služieb v čistote, po skončení predaja zanechať predajné miesto čisté a upratané

e./ zreteľne označiť predávané výrobky a poskytované služby cenou

f./vykonávať pri predaji váženého tovaru váženie spôsobom umožňujúcim spotrebiteľovi kontrolu správnosti váženia

g./predávajúci zodpovedá za zdravotnú neškodnosť a kvalitu predávaných výrobkov

h./vylúčiť zdraviu škodlivé, skazené a falšované potraviny

i./predávajúci musí mať k dispozícii doklad o pôvode tovaru

j./zelenina, zemiaky a lesné plody musia byť očistené, zbavené zeminy a zvädnutých častí, ovocie musí byť kvalitatívne roztriedené a počas predaja uložene v prepravkách, košoch, príp. vyložené na zákazníkom dostupnom mieste, tovar musí byť označený v zmysle platnej legislatívy (druhom, triedou, prípadne odrodou, krajinou pôvodu)

k./ predávať len na vyhradenom mieste určenom v tomto VZN

2) Predávajúci je povinný predložiť správcovi trhového miesta:

a./ doklad o oprávnení na podnikanie a preukaz totožnosti

b./ zdravotný preukaz a posudok príslušného orgánu na ochranu zdravia, ak to vyžaduje charakter predávaného tovaru

c./ doklad o nadobudnutí tovaru

3) Oprávnenie na podnikanie a doklad o nadobudnutí tovaru sa nevyžadujú, ak ide o predaj výrobkov z vlastnej pestovateľskej činnosti fyzickými osobami. V takomto prípade je fyzická osoba povinná predložiť potvrdenie o vlastníctve poľnohospodárskej pôdy vydané obecným úradom v mieste jej trvalého bydliska.

4) Príjemca zásielky, produktov živočíšneho pôvodu, nespracovanej zeleniny a ovocia v miestne určenia, je povinný elektroniky najneskôr 24 hodín vopred nahlásiť príslušnej regionálnej veterinárnej a potravinovej správe príchod zásielky živočíšneho pôvodu, nespracovanej zeleniny a ovocia, miesto jej určenia, krajinu pôvodu zásielky, druh zásielky a jej množstvo.

**Čl. VIII.**

**Povinnosti obce:**

1. Obec vopred nahlási predaj potravín na trhových miestach príslušnej regionálnej veterinárnej a potravinovej správe.

**Čl. IX.**

**Dozor a sankcie**

1. Dozor nad dodržiavaním ustanovených povinností pri predaji výrobkov a poskytovaní služieb na trhových miestach vykonáva Obec Liptovský Peter.

**Čl. X.**

**Spoločné a záverečné ustanovenia**

1) Na tomto VZN sa uznieslo Obecné zastupiteľstvo Liptovský Peter na svojom zasadnutí dňa 12. 11. 2012 uznesením č. 22/2012 .

2) Návrh tohto VZN bol vyvesený na úradnej tabuli obce dňa 26. 10. 2012, návrh VZN bol zvesený z úradnej tabule obce dňa 12. 11. 2012. Schválené VZN bolo vyvesené na úradnej tabuli obce dňa 13. 11. 2012 a zvesené dňa 28. 11. 2012.

3) Toto VZN nadobúda účinnosť dňom 29. 11. 2012.

4) Dňom nadobudnutia účinnosti tohto VZN sa ruší doteraz platné VZN o trhovom poriadku Obce Liptovský Peter.

Bc. Anna Papajová starostka obce